สกู๊ป : มาตรการเยียวยา ช่วยเหลือผู้ประสบภัย
ความเดือดร้อนที่เกิดขึ้นจากภัยพิบัติอุทกภัยทำให้ประชาชนได้รับความเสียหายในทรัพย์สินจำนวนมาก รัฐบาลไม่นิ่งนอนใจพร้อมสั่งการให้ทุกหน่วยงานเข้าช่วยเหลือเยียวยาอย่างเร่งด่วน โดยเฉพาะทางการเงิน เพื่อบรรเทาความเดือดร้อนที่เกิดขึ้นในขณะนี้ 
แม้สถานการณ์อุทกภัยที่เกิดขึ้นในพื้นที่ภาคเหนือ และภาคตะวันออกเฉียงเหนือ จะสร้างความเสียหายให้กับประชาชนเป็นจำนวนมาก เพราะเป็นเหตุการณ์อุทกภัยใหญ่ที่เกิดขึ้นในรอบหลายสิบปี โดยเฉพาะในช่วงนี้ที่ถือเป็นช่วงเริ่มต้นฤดูปลูกข้าวนาปี และพืชสวน ทำให้เกิดความเสียหายกับเกษตรกร อย่างหลีกเลี่ยงไม่ได้มากกว่า 2 ล้าน 8 แสนไร่ และอาชีพอื่น ๆ ที่ประสบความเดือดร้อนเหมือนกัน

รัฐบาล พลเอก ประยุทธ์ จันทร์โอชา ได้เล็งเห็นว่า ปัญหาสำคัญของเกษตรกร และประชาชนที่ได้รับความเดือดร้อน จึงได้บูรณการร่วมกันจากหลายหน่วยงาน เพื่อหาทางออก และบรรเทาความเดือดร้อน เพื่อให้ผู้ประสบภัยผ่านพ้นวิกฤตครั้งนี้ไปให้ได้ 

โดยที่ประชุมคณะรัฐมนตรีจึงมีมติในการช่วยเหลือกับเกษตรกร คือ มาตรการด้านการคลัง รัฐบาลได้สั่งการให้ช่วยเหลือเงินฉุกเฉินกับผู้ประสบภัยแบบเร็วที่สุดแก่คนที่ประสบอุทกภัยทางธรรมชาติ  มาตรการด้านการเงิน จะให้สินเชื่อเพื่อซ่อมแซมที่อยู่อาศัย พักชำระหนี้ เพื่อบรรเทาความเดือดร้อนด้านการเงิน   มาตรการด้านภาษี จะยกเว้นภาษีสำหรับค่าใช้จ่ายในการซ่อมแซมทั้ง อสังหาริมทรัพย์ และยานพาหนะ

นอกจากนี้ รัฐบาลได้เริ่มโครงการสินเชื่อฟื้นฟู SMEs จากอุทกภัยและภัยพิบัติ ปี 2560 อีกทางหนึ่ง ซึ่งดำเนินการโดยธนาคารพัฒนาวิสาหกิจขนาดกลาง และขนาดย่อมแห่งประเทศไทย สนับสนุนให้กู้ยืมได้รายละไม่เกิน 15 ล้านบาท เพื่อนำไปใช้ตามความเหมาะสมและจำเป็น ให้ทุกคนสามารถผ่านพ้นวิกฤตินี้ไปให้ได้

ทั้งนี้ นายกรัฐมนตรี ได้เน้นย้ำให้ทุกหน่วยงานทำงานแบบเชิงรุก “แบบเดินเข้าไปหา และให้บริการ” ซึ่งจะทำให้ประชาชนที่ประสบภัย ได้รับความสะดวกสบายที่สุด โดยเฉพาะในช่วงที่ประชาชนในพื้นที่ กำลังได้รับความเดือดร้อน เพื่อที่จะผ่านความยากลำบากไปด้วยกัน แบบไม่ทิ้งใครไว้ข้างหลัง ตามนโยบายยุทธศาสตร์ของรัฐบาลก่อนหน้านี้ ซึ่งทุกฝ่ายต้องร่วมมือกันถึงจะประสบความสำเร็จ เป็นพลังประชารัฐที่ขับเคลื่อนประเทศไทยไปข้างหน้าที่ทุกคนมีส่วนร่วมกันรับผิดชอบ พร้อมใจกันเดินหน้าประเทศไทย